
LIETUVOS RESPUBLIKOS

VALSTYBINĖS MAISTO IR VETERINARIJOS TARNYBOS

DIREKTORIUS

ĮSAKYMAS

DĖL VETERINARIJOS REIKALAVIMŲ varžybose dalyvaujantiems ŽIRGAMS 

2008 m. kovo 26 d. Nr. B1-180

Vilnius

 Vadovaudamasis Lietuvos Respublikos veterinarijos įstatymu (Žin., 1992, Nr. 2-15), Registruotų arklių tapatybės nustatymo dokumento – paso formos, išdavimo ir naudojimo taisyklėmis, patvirtintomis Lietuvos Respublikos žemės ūkio ministro 2006 m. birželio 28 d. įsakymu Nr. 3D-274 (Žin., 2006, Nr. 76-2918), Prekybos arklinių šeimos gyvūnais ir jų importo iš trečiųjų šalių veterinarijos reikalavimais, patvirtintais Valstybinės maisto ir veterinarijos tarnybos direktoriaus 2005 m. gruodžio 23 d. įsakymu Nr. B1-720 (Žin., 2006, Nr. 2-32), 1993 m. spalio 20 d. Komisijos sprendimu 93/623/EEB dėl registruotus arklinių šeimos gyvūnus lydinčio identifikavimo dokumento (paso) (OL 2004 m. specialusis leidimas, 3 skyrius, 15 tomas, p. 207) su paskutiniais pakeitimais, padarytais 1999 m. gruodžio 22 d. Komisijos sprendimu 2000/68/EB (OL 2004 m. specialusis leidimas, 3 skyrius, 28 tomas, p. 189), ir atsižvelgdamas į Tarptautinės žirginio sporto federacijos reikalavimus:

1. N u r o d a u, kad visi žirgai: 

1.1.  dalyvaujantys Lietuvos Respublikos organizuojamose varžybose, privalo turėti galiojantį tapatybės nustatymo dokumentą (toliau – pasas), išduotą Tarptautinės žirginio sporto federacijos ar Lietuvos žirginio sporto sąjungos, ar vadovaujantis sprendimu 93/623/EEB, ar Lietuvos Respublikos žemės ūkio ministro 2006 m. birželio 28 d. įsakymu Nr. 3D-274;

1.2.  vykstantys iš Lietuvos Respublikos į kitų Europos Sąjungos valstybių narių organizuojamas varžybas, privalo turėti pasą pagal šio įsakymo 1.1 punktą ir Prekybos arklinių šeimos gyvūnais ir jų importo iš trečiųjų šalių veterinarijos reikalavimų 2 priede nurodytą dokumentą su informacija apie arklinių šeimos gyvūno sveikatą.

2. N u s t a t a u, kad:

2.1. dalyvaujantys varžybose žirgai:

2.1.1. turi būti vieną kartą per metus tirti dėl infekcinės arklių anemijos, įplautimo ir kergimo ligos, ir pase turi būti įrašai apie neigiamus šių tyrimų rezultatus,

2.1.2. turi būti du kartus vakcinuoti nuo arklių gripo, antrą kartą vakcinuojant ne anksčiau kaip 21 diena ir ne vėliau kaip 92 dienos po pirmosios vakcinacijos, toliau revakcinuojant kas šešis mėnesius; 6 mėnesių periodą leidžiama pratęsti arba sutrumpinti, bet ne daugiau kaip 21 diena; laikotarpis nuo vakcinacijos iki varžybų turi būti ne mažesnis kaip 14 dienų,

2.1.3. gali būti vakcinuoti nuo kitų ligų pagal vakcinų gamintojų instrukcijas,

2.1.4. turi būti atvežti iš laikymo vietos, kurioje nėra paskelbti apribojimai dėl gyvūnų užkrečiamųjų ligų pasireiškimo;
2.2. varžybų organizatoriai privalo:

2.2.1. iš atitinkamos apskrities, miesto ar rajono valstybinės maisto ir veterinarijos tarnybos gauti leidimą rengti varžybas,

2.2.2. iš anksto informuoti varžybų dalyvius apie veterinarinius reikalavimus varžybose dalyvaujantiems žirgams,

2.2.3. užtikrinti, kad varžybose dalyvaujančių žirgų būklę įvertintų valstybinis veterinarijos gydytojas ir / arba įgaliotasis veterinarijos gydytojas,

2.2.4. sudaryti sutartį su privačiu veterinarijos gydytoju dėl žirgų sveikatos būklės įvertinimo ir pirminės veterinarinės pagalbos suteikimo žirgams varžybų metu, 

2.2.5. sudaryti tinkamas sąlygas valstybinio veterinarijos gydytojo ir / arba įgaliotojo veterinarijos gydytojo ir privataus veterinarijos gydytojo funkcijoms atlikti;

2.3. valstybinis veterinarijos gydytojas ir / arba įgaliotasis veterinarijos gydytojas ir privatus veterinarijos gydytojas: 

2.3.1. siekdami nustatyti, ar žirgai neserga užkrečiamosiomis ligomis, žirgams, atvykus į varžybas prieš patenkant į arklides ar laikinai įrengtus lauke gardus, turi atlikti pirminę žirgų apžiūrą ir patikrinti pasus pagal šio įsakymo 2.1.1 ir 2.1.2 punktuose nustatytus reikalavimus, 

2.3.2. ne vėliau kaip prieš valandą iki varžybų pradžios turi baigti tikrinti pasus ir atlikti žirgų apžiūrą,

2.3.3. trikovės varžybų atveju papildomai turi atlikti žirgų apžiūrą antrąją varžybų dieną nedelsiant po kroso rungties ir trečiąją varžybų dieną – mažiausiai valandą iki konkūrinio jojimo pradžios,

2.3.4. žirgo apžiūros metu įtarę, kad jis serga ar yra traumuotas, nurodo jį patalpinti į atskirą gardą, kuriame būtų galima atlikti išsamų žirgo sveikatos būklės tyrimą;

2.4. valstybinis veterinarijos gydytojas ir / arba įgaliotasis veterinarijos gydytojas, nustatęs, kad žirgas serga ar yra traumuotas, ar neatitinka šio įsakymo 1 ir / ar 2.1 punktuose nustatytų reikalavimų, uždraudžia dalyvauti varžybose.

3. P a v e d u:

3.1. įsakymo vykdymą apskričių, miestų ir rajonų valstybinėms maisto ir veterinarijos tarnyboms;

3.2. įsakymo vykdymo kontrolę Valstybinės maisto ir veterinarijos tarnybos Gyvūnų sveikatingumo ir gerovės skyriui ir Maisto ir veterinarijos vidaus audito tarnybai.

4. P r i p a ž į s t u   netekusiais galios:

4.1. Valstybinės maisto ir veterinarijos tarnybos direktoriaus 2004 m. balandžio 23 d. įsakymą Nr. B1-372 „Dėl veterinarijos reikalavimų sportiniams žirgams“ (Žin., 2004, Nr. 76-2637);

4.2. Valstybinės maisto ir veterinarijos tarnybos direktoriaus 2005 m. birželio 16 d. įsakymą Nr. B1-371 „Dėl Valstybinės maisto ir veterinarijos tarnybos direktoriaus 2004 m. balandžio 23 d. įsakymo Nr. B1-372 „Dėl veterinarijos reikalavimų sportiniams žirgams“ pakeitimo“ (Žin., 2005, Nr. 80-2932).

